Document ID: 32014R1014

REGULAMENTUL DELEGAT (UE) NR. 1014/2014 AL COMISIEI
din 22 iulie 2014
de completare a Regulamentului (UE) nr. 508/2014 al Parlamentului European și al Consiliului din 15 mai 2014 privind Fondul european pentru pescuit și afaceri maritime și de abrogare a Regulamentelor (CE) nr. 2328/2003, (CE) nr. 861/2006, (CE) nr. 1198/2006 și (CE) nr. 791/2007 ale Consiliului și a Regulamentului (UE) nr. 1255/2011 al Parlamentului European și al Consiliului în ceea ce privește conținutul și construcția unui sistem de monitorizare și de evaluare comun pentru operațiunile finanțate din Fondul european pentru pescuit și afaceri maritime
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 508/2014 al Parlamentului European și al Consiliului din 15 mai 2014 privind Fondul european pentru pescuit și afaceri maritime și de abrogare a Regulamentelor (CE) nr. 2328/2003, (CE) nr. 861/2006, (CE) nr. 1198/2006 și (CE) nr. 791/2007 ale Consiliului și a Regulamentului (UE) nr. 1255/2011 al Parlamentului European și al Consiliului (1), în special articolul 107 alineatul (1) în coroborare cu articolul 109 alineatul (1),
întrucât:
(1)
Articolul 107 din Regulamentul (UE) nr. 508/2014 prevede instituirea unui sistem de monitorizare și de evaluare comun în vederea măsurării performanței Fondului european pentru pescuit și afaceri maritime (denumit în continuare „FEPAM”). Acest sistem ar trebui să contribuie în special la confirmarea progresului și a realizărilor politicii comune în domeniul pescuitului și ale politicii maritime integrate a Uniunii, la evaluarea eficacității, a eficienței și a relevanței operațiunilor FEPAM, la o mai bună direcționare a sprijinului acordat politicii comune în domeniul pescuitului și politicii maritime integrate a Uniunii, la sprijinirea unui proces comun de învățare în ceea ce privește monitorizarea și evaluarea; de asemenea, sistemul menționat ar trebui să furnizeze evaluări riguroase și bazate pe date concrete ale operațiunilor finanțate de FEPAM, evaluări care să fie utilizate în cadrul procesului de luare a deciziilor.
(2)
Ar trebui să fie definite conținutul și construcția sistemului de monitorizare și de evaluare comun, pentru a se asigura că se desfășoară activități de evaluare suficiente și adecvate. Prin urmare, este necesar să se stabilească o listă de indicatori comunicare să fie folosiți de către statele membre, astfel încât datele să poată fi agregate la nivelul Uniunii, iar performanțele FEPAM să poată fi evaluate de Comisie în raport cu obiectivele de politică stabilite în Regulamentul (UE) nr. 508/2014.
(3)
În conformitate cu articolul 109 din Regulamentul (UE) nr. 508/2014, indicatorii comuni trebuie să fie aplicabili fiecărui program și trebuie să se refere la situația inițială, precum și la execuția financiară, la realizările și la rezultatele programelor. De asemenea, acești indicatori comuni vor fi utilizați pentru examinarea performanțelor menționată la articolul 21 alineatul (1) din Regulamentul nr. 1303/2013.
(4)
Indicatorii comuni ar trebui să fie conformi cu indicatorii stabiliți pentru prioritățile programului la articolul 27 alineatul (4) din Regulamentul (UE) nr. 1303/2013 al Parlamentului European și al Consiliului (2), care includ indicatori referitori la cheltuielile alocate, indicatori de realizare referitori la operațiunile care primesc contribuții, precum și indicatori de rezultat referitori la prioritatea în cauză. Aceștia ar trebui, de asemenea, să includă indicatori de context referitori la situația inițială înainte de implementarea programului.
(5)
Indicatorii menționați la articolul 107 alineatul (2) din Regulamentul (UE) nr. 508/2014 se referă la impactul programului la nivelul fiecărei priorități a Uniunii și nu sunt reglementați de prezentul regulament,
(6)
Pentru a asigura aplicarea cu promptitudine a măsurilor prevăzute de prezentul regulament, acesta ar trebui să intre în vigoare în ziua următoare datei publicării în Jurnalul Oficial al Uniunii Europene.
ADOPTĂ PREZENTUL REGULAMENT:
Articolul 1
Conținutul și construcția sistemului de monitorizare și de evaluare
1. Sistemul de monitorizare și de evaluare comun prevăzut la articolul 107 din Regulamentul (UE) nr. 508/2014 este constituit din următoarele elemente:
(a)
o logică de intervenție care prezintă interacțiunile dintre priorități, domeniile de interes și măsuri, astfel cum se prevede la articolul 18 alineatul (1) litera (a) și la articolul 116 din Regulamentul (UE) nr. 508/2014;
(b)
setul de indicatori comuni menționat la articolul 109 din Regulamentul (UE) nr. 508/2014;
(c)
datele relevante cumulative privind operațiunile selectate pentru finanțare, prevăzute la articolul 97 alineatul (1) litera (a) din Regulamentul (UE) nr. 508/2014;
(d)
raportul anual privind punerea în aplicare a programului operațional, prevăzut la articolul 114 din Regulamentul (UE) nr. 508/2014, coroborat cu articolul 50 din Regulamentul (UE) nr. 1303/2013;
(e)
planul de evaluare prevăzut la articolul 115 din Regulamentul (UE) nr. 508/2014, coroborat cu articolul 56 din Regulamentul (UE) nr. 1303/2013;
(f)
evaluările ex ante și ex post și toate celelalte activități de evaluare aferente programului FEPAM, prevăzute la articolele 115, 116 și 117 din Regulamentul (UE) nr. 508/2014, în coroborare cu articolele 55, 56 și 57 din Regulamentul (UE) nr. 1303/2013.
(g)
examinarea performanțelor menționată la articolul 21 alineatul (1) din Regulamentul (UE) nr. 1303/2013.
2. Atunci când se aplică articolul 97 alineatul (1) litera (a) și articolele 114-117 din Regulamentul (UE) nr. 508/2014, în coroborare cu articolul 21 alineatul (1), articolele 50, 55, 56 și 57 din Regulamentul (UE) nr. 1303/2013, autoritatea de management folosește lista de indicatori comuni menționată la articolul 109 din Regulamentul (UE) nr. 508/2014 pentru diferitele elemente ale sistemului de monitorizare și de evaluare comun.
Articolul 2
Lista de indicatori comuni
Lista de indicatori comuni menționată la articolul 109 din Regulamentul (UE) nr. 508/2014 este prevăzută în anexa la prezentul regulament.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 iulie 2014.

Labels: 2
19
8
6
15